Асен Босев
Двете Аз в Атанас

chitanka.info

Какво ли става с Атанас?

Живеят в Атанас две Аз.

И двете Аз безспирно спорят,

безспирно спорят и се борят.

Едното Аз му казва: — Ти

седи си в къщи и чети.

А другото го тегли вън:

— Не стой в дома си като пън.

Иди на цирк, иди на мач,

а не кълви като кълвач!

Едното казва му: — Пиши,

докрай задачите реши.

А другото нашепва: — Не,

хапни и хайде на спане!

Едното Аз го води в клас:

— Побързай, почва първи час!

А другото: — Пусни, момче,

стрела по сивото врабче!

Едното казва: — В час внимавай,

урока слушай и не шавай.

А другото насочва взореца

навън към двора през прозореца.

И кара го да рита с крак

другаря си през трима чак!

Едното казва: — Имай ум,

не вдигай на концерта шум.

А другото го ръга сякаш:

— Гълчи, шуми, почни да гракаш!

Едното му шепти: — Мини

по камъните отстрани!

А другото го тласка здраво:

— Преджапай локвата направо!

Едното Аз „мирувай“ вика,

към пакост другото го тика.

Какво ли става с Атанас?

Живеят в Атанас две Аз!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.